|  |  |
| --- | --- |
| TÓTH GABRIELLAGeográfusMSc, 1. félévPécsi TudományegyetemTermészettudományi Kar |  |

Témavezető:

|  |
| --- |
| Dr. Dezső Józsefegyetemi adjunktus, PTE TTK |

Szennyeződés akkumuláció a nádasdladányi tőzegláp területén

A kutatás témája a nádasdladányi tőzeglápnak és a várpalotai horgásztavaknak a környezeti vizsgálata, figyelembe véve a környéken zajló vagy már lezárult ipari tevékenységeket.
A téma azért aktuális, mert a területen nagyarányú ipari tevékenység zajlott, ennek ellenére még nem készült összefoglaló elemzés ezek hatásáról. Az iparterületekről a vízfolyások és az uralkodó légáramlatok a vizsgálatom tárgyát képező medenceterület, vizes élőhely felé szállíthatják a szennyezéseket. Az előzetes számítások és becslések (szivárgáshidraulikai számítások, megoszlási hányadosok számítása) eredményeként arra jutottam, hogy bizonyos szennyezők nagy valószínűséggel már elérték a tőzegláp területét. Ezek a szennyezők többek között kloridion, szénhidrogének, nehézfémek.
A vizsgálatok során először a földtani közeg és a felszíni illetve felszín alatti vizek alapvető paramétereit vettem fel. A mérések elvégzése után TPH-t és nehézfémeket (Pb, Cd) vizsgáltam ez utóbbiakat a szilárd fázisból kétlépcsős kioldási (HCl, CaCl2) technikával.
A nádasdladányi tőzegláp területén és a tőle NY-ra lévő várpalotai bányatavaknál nem tapasztaltam nagyobb területre kiterjedő, a határértékeket jelentősen átlépő környezetszennyezést. Néhány esetben (klorid, TPH) a mért értékek valóban meghaladják a vonatkozó határértékeket, azonban közép-hosszútávon a legnagyobb környezeti kockázatot a „gyengén” kötött (CaCl2-os kioldással kapott) ólom és kadmium mennyiségében látom.
A tőzegláp központi részén számos szennyezőanyag értéke magas, köztük a környezeti kockázatot jelentő kadmium és ólom mennyisége is. A szénhidrogén szennyezések a nagyobb ipari területről indulnak el, egyes nehezen lebomló részei fennmaradtak a vízfolyások, tavak üledékeiben.
Bizonyos környezeti elemek (pH, redoxi-viszonyok) segítik, más elemek (klorid, szulfát, gyökérsavak) csökkentik a szennyezőanyag fixálódását.